III ร่วง 5% เจอ “เซลออนแฟคท์” กำไรปี 65 พุ่งกระฉูด โบรกมองปี 66 โตต่อ เคาะเป้า 18.10 บ.
III ไหลลง 5% มาที่ 13.50 บ. คาดเจอ “เซลออนแฟคท์” กำไรปี 65 พุ่งกระฉูดกว่า 1 เท่าตัว โบรกมองปี 66 โตต่อ เตรียมนำ “ANI” เข้าตลาดคาดยื่นไฟลิ่งไตรมาส 2/66 แนะซื้อเคาะเป้า 18.10 บ.
III ร่วง 5% คาดเจอ “เซลออนแฟคท์” กำไรปี 65 พุ่งกระฉูดกว่า 1 เท่าตัว โบรกมองปี 66 โตต่อ เตรียมนำ “ANI” เข้าตลาด แนะซื้อเป้า 18.10 บ.
23 ก.พ. 2566

ผู้สื่อข่าวรายงานว่า วันนี้ (23 ก.พ.66) ราคาหุ้นบริษัท ทริพเพิล ไอ โลจิสติกส์ จำกัด (มหาชน) หรือ III อยู่ที่ระดับ 13.50 บาท ลบ 0.70 บาท หรือ 4.93% สูงสุดที่ระดับ 14.30 บาท ต่ำสุดที่ระดับ 13.40 บาท ด้วยมูลค่าซื้อขาย 135.10 ล้านบาท

ทั้งนี้ราคาหุ้น III ปรับตัวลง คาดนักลงทุนขายทำกำไร สร้างผลงานโดดเด่นทุยสถิติใหม่ด้วยกำไรสุทธิสูงสุดเป็นประวัติการณ์ 795.7 ล้านบาท เติบโตเพิ่มขึ้นร้อยละ 116.8 เมื่อเทียบจากปีก่อน โดยมีรายได้รวม 2,788.8 ล้านบาท และได้รับส่วนแบ่งกำไรจากเงินลงทุนในบริษัทร่วมและการร่วมค้า 624 ล้านบาท เติบโตกว่าร้อยละ 192.9 เมื่อเทียบจากปีก่อน
ด้านบล.เอเซีย พลัส ระบุในบทวิเคราะห์ แนะนำ “ซื้อ” หุ้น III ราคาเป้าหมายที่ 18.10 บาท/หุ้น โดย III รายงานกําไรสุทธิงวดไตรมาส 4/65 ที่ 418 ล้านบาท เพิ่มขึ้น 281% เมื่อเทียบจากปีก่อน สาเหตุหลักเกิดจากปรับมูลค่าเงินลงทุนใน Asia GSA (M) เนื่องจาก ANI ซึ่งเป็นบริษัทลูกของ III เข้าซื้อได้ในราคาที่ต่ำกว่ามูลค่ายุติธรรม ด้านรายได้จาก core business ลดลงทั้งเมื่อเทียบจากไตรมาสก่อน และเมื่อเทียบจากปีก่อน  เป็นผลมาจากค่าระวางที่ปรับตัวลดลง
อย่างไรก็ตาม ฝ่ายวิจัยประเมิน outlook ปี 2566 สดใส โดยมีปัจจัยหนุนจากการที่จีนกลับมาเปิดประเทศส่งผลให้มีจํานวนเที่ยวบินเพิ่มขึ้น ขณะที่ ANI ยังอยู่ในเส้นทางตามแผน โดยมีกําหนดการยื่น filing ในช่วงต้นไตรมาส 2/66 เพื่อเข้าจดทะเบียนใน SET ให้ทันภายในไตรมาส 3/66 ทั้งนี้ III ประกาศจ่ายเงินปันผลงวดครึ่งหลังปี 65 อัตรา 0.40 บาท/หุ้น XD วันที่ 26 เม.ย. 66